Ondersoeke na POF-‘plunderput’ gevraArgieffoto. Die Suid-Afrikaanse Nasionale Burgerlike Organisasie (Sanco) het Blade Nzimande, minister van vervoer, versoek om ondersoek in te stel na beweerde verkwistende uitgawes by die Padongelukkefonds (POF). Die Sunday Times het berig dat die tegnies insolvente POF ’n huurkontrak vir meubels aangegaan het waarvolgens 300 stoele verskaf word teen ’n koste van R500 000 per maand. Dit nadat ’n bod gekelder is vir nog ’n duurder kontrak van R60 miljoen vir vyf jaar met dieselfde maatskappy. “Die nasionale tesourie moet dringend diensvlakooreenkomste hersien en kontrakte vir openbare entiteite standaardiseer om te verseker dat hulle aan die regering se kostebesparingsmaatreëls voldoen,” het Jabu Mahlangu, nasionale woordvoerder van SANCO, gesê. Hy het gesê goeie regering en omsigtige finansiële bestuur moet oor alle openbare entiteite verskans word. “Daar moet opruiming begin om die verrotting te stop en daar moet geen reddingsboeie wees vir openbare entiteite wat hul bedrywighede met buitensporigheid en verkwistende uitgawes uitvoer nie,” het Mahlangu gesê. “Bestuurders wat sommige van die entiteite in die grond in bestuur moet persoonlik aanspreeklik gehou word vir finansiële verliese en direksies wat nie die zero toleransie-benadering tot korrupsie handhaaf nie moet ontbind word.” Die Organisasie teen Belastingmisbruik (Outa) het hom ook uitgespreek teenoor POF. “Die Padongelukkefonds is ’n plunderput van reuse afmetings. Dit moet op die hoogste vlak ondersoek word en ons versoek die president om dringend ’n onafhanklike kommissie van ondersoek saam te stel om te kyk na die siek stand van sake by POF,” het Wayne Duvenage, voorsitter van Outa, gesê.